Diari Oficial de la Generalitat Valenciana


Sumari del DOGV 9750, del 21-12-2023 (2023/12988)

RESOLUCIÓ de 22 de setembre de 2023, de la Direcció General d'Energia i Mines, per la qual s'atorga a Mambar Renovables, SLU, l'autorització administrativa prèvia i l'autorització administrativa de construcció per a una central de producció d'energia elèctrica de tecnologia fotovoltaica denominada PF Mambar, d'una potència instal·lada de 36,75 MW, que se situarà a Ayora, inclosa la seua infraestructura d'evacuació d'ús exclusiu, composta per 24 centres de transformació interiors a esta i tres línies subterrànies de 30 kV que els connecta entre si i amb la subestació transformadora de 30/132 kV, denominada SE04-GR El Águila (expedient ATREGI/2020/28/46).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9750

Data del DOGV
:   21-12-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/12353


Data del document
:   22-09-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Correcció d'errades

 Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme
    * empresa privada

RESOLUCIÓ de 22 de setembre de 2023, de la Direcció General d'Energia i Mines, per la qual s'atorga a Mambar Renovables, SLU, l'autorització administrativa prèvia i l'autorització administrativa de construcció per a una central de producció d'energia elèctrica de tecnologia fotovoltaica denominada PF Mambar, d'una potència instal·lada de 36,75 MW, que se situarà a Ayora, inclosa la seua infraestructura d'evacuació d'ús exclusiu, composta per 24 centres de transformació interiors a esta i tres línies subterrànies de 30 kV que els connecta entre si i amb la subestació transformadora de 30/132 kV, denominada SE04-GR El Águila (expedient ATREGI/2020/28/46). [2023/12702]  
  
  
Mambar Renovables, SLU, va presentar una instància davant del registre telemàtic de la Generalitat Valenciana el 27 de març de 2020, amb núm. de registre GVRTE/2020/398652, en la qual sol·licita l'autorització administrativa prèvia i l'autorització administrativa de construcció d'una central fotovoltaica, denominada PF Mambar, i de la seua infraestructura d'evacuació d'ús exclusiu fins a la subestació transformadora de 30/132 kV, denominada SE04-GR El Águila, així com l'avaluació d'impacte ambiental ordinària del projecte. Esta sol·licitud ha sigut tramitada pel Servei Territorial d'Indústria, Energia i Mines de València (d'ara en avant, STIEMV) en l'expedient ATREGI/2020/28/46.  
La resta de la infraestructura d'evacuació de l'energia generada per la instal·lació fins a la xarxa de transport queda fora de l'objecte d'esta resolució.  
Es fa constar el pagament de la taxa corresponent al pressupost del projecte inicial, així com la taxa addicional, a causa de l'augment del pressupost de la instal·lació que finalment s'ha sotmés a autorització.  
Esta sol·licitud va ser admesa a tràmit per la Resolució de 21 de desembre de 2020, de la llavors Direcció General d'Indústria, Energia i Mines, per la qual s'acorda admetre a tràmit la sol·licitud d'autorització administrativa prèvia per a la instal·lació de producció d'energia elèctrica de 43,4 MWp de potència instal·lada (segons la definició vigent aleshores), promoguda per Mambar Renovables, SLU, que se situarà al municipi d'Ayora, en les parcel·les amb referència 20439R55527834, 97114C97490753 i 20440T71257268, província de València (expedient ATREGI/2020/28/46), únicament als efectes del que està estipulat en l'article 1.1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
No obstant això, s'ha detectat un error en les referències cadastrals de les parcel·les indicades en els formularis de la sol·licitud, així com en algunes parts de la memòria del projecte, que van ser de la mateixa manera traslladades en la resolució d'admissió a tràmit d'esta, ja que s'indica que la instal·lació se situa en les parcel·les amb referència 05549A30534472, 85866W54735915 i 34648U33192774, tot i que en els plànols del projecte presentat es veu clarament que la instal·lació (grups generadors) està situada en les parcel·les 27956F69800588, 72362P33740078 i 46044A05600007.  
Informació pública  
La sol·licitud d'autorització administrativa i autorització de construcció de la instal·lació, juntament amb el projecte d'execució i l'estudi d'impacte ambiental, han sigut objecte d'informació pública durant el termini de trenta (30) dies en el Diari Oficial de la Generalitat Valenciana del 17 de maig de 2021, als efectes previstos en l'article 9 del Decret 88/2005, de 29 d'abril, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, en l'article 36 de la Llei 21/2013, de 9 de desembre, d'avaluació ambiental, en els articles 20 i 31 del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i en el Decret 32/2006, de 10 de març, pel qual es modifica el Decret 162/1990.  
Així mateix, s'ha posat la documentació a la disposició del públic en general en la seu electrònica de la Generalitat, en el lloc d'internet https://cindi.gva.es/va/web/energia/valencia, en valencià, i https://cindi.gva.es/es/web/energia/valencia, en castellà.  
La documentació aportada, i que va ser sotmesa a informació pública, és la següent:  
- Projecte d'execució de la planta solar fotovoltaica Mambar, de 43,4 MWp, amb visat núm. VA03769/20 del col·legi oficial corresponent.  
- Annex al projecte, en el qual s'aporta informació complementària a este, en resposta al requeriment de documentació de data 26 d'agost de 2020 per part de l'STIEMV.  
- Estudi d'impacte ambiental de la planta solar PF Mambar, de 43,4 kWp, localitzada a Ayora (València), amb els annexos següents:  
• Annex núm. 1. Estudi d'integració paisatgística  
• Annex núm. 2. Estudi d'inundabilitat  
• Annex núm. 3. Arqueologia  
• Annex núm. 4. Estudi d'avifauna  
• Annex núm. 5. Estudi de sinergies  
• Annex núm. 6. Estudi d'afecció a la Xarxa Natura 2000  
• Annex núm. 7. Document de síntesi  
Al·legacions  
D'acord amb la documentació que obra en l'expedient, el 26 d'abril de 2021 es van presentar al·legacions per part de l'Associació Naturalista d'Ayora i la Vall (ANAV), que, en resum, són les següents:  
  
1. Falta de planificació en el desenvolupament del sector de la producció d'energia fotovoltaica, així mateix, que el pla especial d'ordenació d'infraestructures de generació d'energies renovables que s'està tramitant als municipis d'Ayora, Zarra i Jarafuel no està aprovat encara, per la qual cosa se sol·licita que es paralitze la tramitació de l'autorització fins que no estiga aprovat. Excessiva concentració de sol·licituds de projectes fotovoltaics en la mateixa zona, on ja hi ha diverses instal·lacions, entre estes, la central nuclear de Cofrentes i els parcs eòlics, amb afeccions en el territori i als valors mediambientals, culturals i paisatgístics que no garantixen el caràcter rural de l'entorn, etc.  
2. També s'al·lega que les quatre instal·lacions que compartixen evacuació (FV El Águila, FV Chambó, FV Mambar i FV Eiden) estan a la mateixa zona i, per tant, han de tractar-se i tramitar-se com una unitat. S'al·lega que no ha de dur-se a terme l'avaluació ambiental d'un projecte de manera independent de la resta del territori de la comarca, i d'esta manera s'indica la mateixa al·legació respecte a l'estudi d'avifauna.  
3. Els quatre projectes esmentats es troben dins del que l'Estratègia territorial de la Comunitat Valenciana identifica com a paisatge de rellevància regional 17, Secans i serres de l'entorn de Carcelén i Alpera, dins del grup dels paisatges associats al corredor del Xúquer (grup 6), que es referix a l'article 8.3.e del Decret llei 14/2020 (evitar, amb caràcter general, l'ocupació de sòl no urbanitzable protegit o afectat per figures de protecció mediambiental, així com els espais d'alt valor natural, amb independència del grau de protecció legal d'estos) i els objectius de l'Estratègia territorial de la Comunitat Valenciana.  
  
4. S'al·lega la possibilitat d'alternatives en altres ubicacions en envolupants d'edificacions.  
5. S'al·lega que l'examen d'alternatives en l'estudi d'impacte ambiental manca de l'estudi d'alternatives.  
6. Es presenten al·legacions mediambientals, principalment per temes d'avifauna, vies pecuàries i ocupació de terreny forestal, així com de forest d'utilitat pública Talaies per part de la línia d'evacuació.  
  
7. Es demana que s'aprofiten les línies existents d'evacuació dels parcs eòlics.  
8. S'al·lega poca generació d'ocupació en comparació amb les activitats agrícoles.  
Posteriorment, en data de 7 de juliol de 2021, es presenten al·legacions en què s'indica que les quatre plantes són fruit d'una tramitació fragmentada en 4 projectes de menys de 50 MW, per a tramitar-los en seu autonòmica, la qual cosa implica, a més, que l'avaluació d'impacte ambiental dels projectes es faça també de manera fragmentada, encara que el més adient haguera sigut fer una avaluació conjunta sobre els impactes acumulatius i sinèrgics, així com que la competència fora de l'Administració general de l'Estat (AGE). S'al·lega que, en el cas que es fragmente, fins i tot podria implicar la tramitació de l'avaluació ambiental simplificada. En l'escrit s'indica erròniament que les quatre plantes són promogudes per Eiden Renovables, SLU, tot i que no és així. Se sol·licita la suspensió dels procediments administratius, així com la inhibició de l'òrgan autonòmic a favor de l'AGE.  
Una vegada remesos els dos escrits d'al·legacions a l'empresa promotora, esta respon en els termes següents:  
1. La planificació elèctrica és competència de l'AGE. Respecte al Pla especial, que abasta parcialment o totalment els municipis d'Ayora, Zarra i Jarafuel, este ha rebut resolucions favorables condicionades, les quals s'han esmentat en la versió definitiva del Pla especial, que es troba en l'última fase de tramitació, i que va ser motivat per la idea de concentrar en un mateix punt del territori actuacions similars que pogueren beneficiar-se d'efectes sinèrgics positius, com els de compartir infraestructures d'evacuació, ja que les que ja hi ha a la zona no presenten la capacitat de donar servei als projectes que s'emplacen en l'àmbit del Pla especial. Dins de l'àmbit del Pla especial no hi ha sòls degradats per explotacions mineres o abocadors, ni s'empren sòls no urbanitzables protegits. Els espais d'alt valor natural o cultural s'han descartat.  
  
2. Les quatre instal·lacions que compartiran l'evacuació estan separades físicament. Cal recordar també que els titulars d'estes són diferents. D'estes plantes es va elaborar un document, l'Estudi de sinergies, amb la finalitat de desenvolupar les accions conjuntes entre les diferents instal·lacions i assenyalar l'associació entre si. Per tant, l'efecte dels parcs solars s'ha avaluat en conjunt i no pot considerar-se que s'ha fragmentat el projecte amb l'objectiu d'obtindre un avantatge en el procés d'avaluació ambiental, el procediment de la qual ha sigut el d'avaluació ordinària i no simplificada. Este estudi recull els projectes dels quals hi havia constància en data d'elaboració dels estudis d'impacte ambiental. L'Estudi d'impacte ambiental d'FV Cofrentes I es va publicar el 14 de desembre de 2020, posteriorment a la presentació de les sol·licituds de les instal·lacions que comprén l'Estudi de sinergies, la qual cosa va impedir que s'hi reflectira esta instal·lació.  
3. Respecte a les al·legacions per temes paisatgístics, la promotora indica que, d'acord amb les instruccions del PRR17:  
- No s'afecten fites paisatgístiques com el pic de la Palomera, La Hunde ni Montemayor.  
- No s'afecten peus de mont ni vessants de la Palomera, serra del Mugrón o Montemayor.  
- Es respecta l'estructura parcel·lària i la infraestructura verda de la Vega.  
D'altra banda, de les jornades de participació pública dutes a terme als municipis d'Ayora, Zarra i Jarafuel, les dues unitats de paisatge que engloben esta vall (la Vega nord i la Vega sud) van obtindre una valoració mitjana.  
Finalment, recalca que l'ocupació d'estes àrees no n'implica la destrucció, ja que la tecnologia emprada permet el desmantellament eficaç de les instal·lacions i la restitució dels terrenys al seu estat original. Per este motiu no es pot parlar en termes de destrucció.  
4. La puntualització de l'al·legador sobre la utilització de cobertes preexistents es fa inviable, ja que la suma de les instal·lacions potencials que es podrien dur a terme amb esta via no produiria la potència que oferix el projecte.  
5. Respecte a l'anàlisi de les alternatives, es respon que:  
Les alternatives d'emplaçament es desenvolupen dins de la zona 2 del Pla especial, dins del qual es desenvolupen els projectes. En l'apartat d'anàlisi d'alternatives s'explica que … tota la superfície … que siga ambientalment apta, és a dir, que no tinga efectes significatius sobre el medi ambient per no estar afectada per espais naturals, riscos, etc. Esta alternativa seria el negatiu de la Infraestructura Verda. Per la qual cosa es valora tot el valor ambiental que presenta la cartografia en l'IDEV: reserves de fauna, espais de la Xarxa Natura 2000, dominis públics hidràulics, terreny forestal….  
6. Es presenta resposta a les al·legacions de tipus mediambiental i d'avifauna. Es fa menció, també, als estudis annexos al Pla especial, i en alguns casos remet al que disposen els organismes competents o el que estipula la normativa, en concret, respecte a les vies pecuàries. Respecte al terreny forestal, s'indica que els grups generadors no es troben situats en este, que només ho estan les línies d'evacuació i part de la subestació, però que gran part del tram en zona forestal aprofita un tallafoc ja executat i, respecte a la subestació, s'han establit mesures compensatòries. També es justifica la no ocupació de forest pública.  
7. Es justifica la impossibilitat d'aprofitar les línies existents, a causa de la falta de capacitat i pel fet que, en cas d'haver-n'hi, requeririen noves línies elèctriques aèries per la distància a les plantes fotovoltaiques.  
8. Respecte a la poca generació d'ocupació d'estes instal·lacions, s'al·lega que les activitats agrícoles i ramaderes estan experimentant una disminució d'ocupació deguda a la situació politicoeconòmica i de l'absència de relleu generacional.  
També s'han presentat al·legacions per la mercantil Iberenova Promociones, SA (d'ara en avant, també Iberenova), en data 28 de juny de 2021, com a promotora d'una planta de producció d'energia elèctrica de tecnologia fotovoltaica de 200 MW, denominada FV Cofrentes I (FV Cofrentes), les sol·licituds d'autorització administrativa prèvia, autorització administrativa de construcció, declaració d'utilitat pública i declaració d'impacte ambiental ordinària de la qual es van sotmetre a tràmit d'informació pública en el BOE de data 14 desembre de 2020, en què indica que no s'ha tingut en compte les sinergies del projecte de Cofrentes I en l'estudi d'impacte ambiental.  
Remesa l'al·legació a l'empresa promotora, esta indica que farà el que determine l'òrgan ambiental.  
Condicionats  
D'acord amb el procediment reglamentàriament establit, per tal que presentaren la seua conformitat o oposició a l'autorització sol·licitada i emeteren, si és el cas, els oportuns condicionats tècnics al projecte tècnic de la instal·lació, es va remetre la separata del projecte de la instal·lació solar fotovoltaica i la infraestructura d'evacuació fins a la subestació transformadora SE04-GR El Águila, referida a la corresponent part de la instal·lació, als següents organismes, administracions i empreses de servei públic o d'interés general que tinguen béns o drets a càrrec seu que pogueren estar afectats per esta, amb el resultat que, en síntesi, es detalla:  
1. Red Eléctrica de España, SAU. El 20 d'abril de 2021, remet un escrit en què indica que no presenta oposició al projecte exposat pel fet de no haver-hi afeccions a instal·lacions de la seua propietat.  
2. Confederació Hidrogràfica del Xúquer (CHX). Mitjançant un informe de 26 de març de 2021 (amb comunicació aclaridora de 08.11.2021), indica que, davant de la possible afecció de la instal·lació a domini públic hidràulic o a la seua zona de policia, és preceptiu obtindre prèviament l'autorització de la Confederació Hidrogràfica. El promotor, mitjançant respostes de data 25 d'octubre i 10 de desembre de 2021, presta la seua conformitat al comunicat en els escrits de la CHX.  
3. Diputació Provincial de València. Àrea d'infraestructures. Mitjançant un informe de 31 de març de 2021, esta informa que no troba cap inconvenient perquè es procedisca a l'aprovació del projecte, pel fet de no tindre afectades carreteres de la seua titularitat.  
4. Direcció General de Medi Natural i Avaluació Ambiental. Mitjançant un informe de 12 d'abril de 2022, detalla les possibles afeccions de la planta solar i la infraestructura d'evacuació compartida en el seu àmbit de competència. Una vegada remés l'informe al promotor, este respon indicant que complirà les condicions recollides en l'informe. Mitjançant un escrit de 16 de juny de 2022, esta direcció general manifesta que està d'acord amb les mesures correctores i preventives que proposa/assumix la part sol·licitant i amb la informació addicional aportada.  
5. Servei de Prevenció d'Incendis Forestals - Direcció General de Prevenció d'Incendis Forestals. El 23 de juliol de 2021, este emet un informe sobre compatibilitat d'usos, incidències i efectes previsibles en matèria de prevenció d'incendis forestals. En resposta, l'empresa promotora presenta un escrit de data 27 d'octubre de 2021, en el qual presta conformitat del comunicat i es compromet a complir tot el condicionat que s'hi exposa.  
6. Servei Territorial d'Obres Públiques de València. El 22 de juny de 2021, este emet un informe en el qual indica que no hi ha inconvenient a la implantació de les obres sol·licitades, encara que es fa constar que les afeccions a la carretera CV-438 no estan prou documentades. Mitjançant un escrit de 22 d'octubre de 2021, Mambar Renovables, SLU, presta conformitat del comunicat en este mateix i, alhora, es compromet a complir tot el condicionat que s'hi exposa.  
7. Servei de Planificació de la Direcció General d'Obres Públiques, Transports i Mobilitat Sostenible. Després de sengles informes desfavorables, el 17 de febrer de 2022 emet un informe favorable en relació amb l'afecció sobre infraestructures de competència autonòmica.  
No s'ha rebut contestació dels organismes següents: Ajuntament d'Ayora, SAU, Subdelegació del Govern a la Comunitat Valenciana - Àrea d'Indústria i Energia, Subdelegació del Govern a València - Àrea Funcional de Foment, Servei Territorial d'Agricultura i Subdirecció General d'Emergències. Agència de Seguretat i Resposta a les Emergències, i-DE Redes Eléctricas Inteligentes, Comunitat de Regants de les Aigües de Fuente Redonda i Societat Espanyola d'Ornitologia (SEO/BirdLife). Transcorregut el termini sense que conste resposta, s'entén que no hi ha cap objecció a les autoritzacions.  
  
Avaluació ambiental  
Les instal·lacions compten amb la declaració d'impacte ambiental atorgada mitjançant la Resolució de 23 de setembre de 2022, de la Direcció General de Qualitat i Educació Ambiental (expedient: (2479327) 192/2021/AIA), publicada en el DOGV de data 5 de desembre de 2022 (núm. 9484). Els condicionats que s'hi recullen s'indiquen en el punt segon de la part dispositiva d'esta resolució.  
  
Adaptació a condicionats i a avaluació ambiental  
A causa dels condicionats establits en la declaració d'impacte ambiental, així com per part dels diferents organismes i parts interessades afectades, l'agent promotor de la instal·lació ha fet modificacions respecte al projecte inicialment presentat, i, per este motiu, el 21 d'octubre de 2022, es presenta un projecte refós denominat Projecte d'execució adaptat al tràmit d'informació i consultes a altres administracions, organismes o empreses de servei públic o de serveis d'interés general afectades en els seus béns i drets, als quals el sol·licitant ha manifestat la seua conformitat o objeccions ATREGI/2020/28/46 Ayora (València) Planta solar fotovoltaica Mambar - 43,4 MWp. Les modificacions principals són:  
- Variació del traçat de la línia d'evacuació subterrània a 30 kV que ix del nord de la planta cap al projecte PF Eiden.  
- Eliminació dels vials d'accés extern a les zones M2 i M3 des de la carretera CV-438.  
- Redistribució dels seguidors solars, de manera que s'eliminen les zones indicades en el document de compliment de la DIA.  
S'adjunta al projecte l'informe tècnic de verificació del projecte adaptat als requeriments i el condicionat de la declaració d'impacte ambiental i l'informe tècnic de verificació del projecte adaptat, en el compliment de les observacions i els condicionats tècnics a les separates del projecte dutes a terme durant el tràmit d'informació i consultes a altres administracions, organismes o empreses de servei públic o de serveis d'interés general afectades en els seus béns i drets.  
  
Una vegada revisat, s'observa que l'adequació del projecte consistent en el canvi de traçat de la línia d'interconnexió de la instal·lació amb la central fotovoltaica PF Eiden, conforme a l'article 115.3 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, es considera una modificació substancial. Per este motiu, d'acord amb l'article 7 del Decret 88/2005, es procedix a tramitar l'autorització administrativa prèvia i de construcció de la modificació esmentada.  
Consta en l'expedient la declaració responsable del personal tècnic competent projectista, de data 22 de novembre de 2022, així com la declaració responsable, de data 13 d'abril de 2023, a la qual es referix l'article 53.1.b de la Llei 24/2013, de 26 de desembre, del sector elèctric, relativa a l'acreditació del compliment de la normativa que li siga aplicable a l'autorització administrativa de construcció.  
  
Tramitació modificació substancial  
Una vegada feta la consulta a l'òrgan ambiental sobre la variació del traçat de la línia d'evacuació subterrània a 30 kV de la central fotovoltaica, amb la finalitat de determinar si cal sotmetre-la de nou a l'avaluació ambiental, este respon indicant que el nou traçat de la línia d'evacuació s'adapta al que recull el condicionant número 2 de la DIA.  
  
La part promotora presenta un nou projecte d'execució de les línies soterrades de mitjana tensió (L1, L2 i L3) de la planta solar fotovoltaica PF Mambar, juntament amb les declaracions responsables corresponents, l'annex dels esquemes unifilars i les separates de les administracions, organismes i empreses de servei públic o d'interés general, amb béns o drets afectats, que és objecte d'informació pública durant el termini de deu (10) dies en el Diari Oficial de la Generalitat Valenciana del 25 de maig de 2023, als efectes previstos en l'article 9 del Decret 88/2005, de 29 d'abril, per a l'obtenció de l'autorització administrativa i l'autorització de construcció d'esta modificació. No consta que s'hagen presentat noves al·legacions.  
De la mateixa manera, el 17 de maig de 2023 es va remetre la separata del projecte del nou traçat de les línies d'evacuació a les següents administracions o organismes afectats, a fi que presentaren la seua conformitat o oposició a l'autorització sol·licitada i emeteren, si és el cas, els oportuns condicionats tècnics al projecte:  
- Direcció General de Medi Natural i Avaluació Ambiental. El 7 de juny de 2023 emet un informe favorable condicionat. La part promotora hi respon en data 16 de juny de 2023 i es compromet al compliment dels condicionats referents a la finalitat de la consulta i a tindre en consideració la resta de les recomanacions, escrit que és acceptat el 28 de juny de 2023 per esta direcció general.  
  
- Direcció General d'Obres Públiques. El 26 de juliol de 2023 emet un informe favorable condicionat al fet que les arquetes de l'LSMT se situen fora de la zona de protecció de la carretera CV- 438. La part promotora presta la seua conformitat a este condicionat, mitjançant un escrit de 4 d'agost de 2023.  
- Ajuntament d'Ayora. No consta resposta.  
- Confederació Hidrogràfica del Xúquer. No consta resposta.  
Evacuació i connexió a la xarxa  
La central fotovoltaica evacuarà l'energia generada mitjançant una línia de 30 kV d'ús exclusiu, entre els centres de transformació de cada una de les zones i la subestació SE04-GR El Águila (30/132 kV). Tant esta subestació com la resta de les infraestructures fins a la subestació d'Ayora 400 kV constituïxen l'evacuació de la central d'ús compartit amb altres promotors. L'autorització i les característiques d'esta queden recollides en les resolucions següents, que constituïxen els antecedents de la instal·lació que s'autoritza:  
- Resolució de 10 de maig de 2023, de la Direcció General d'Indústria, Energia i Mines, per la qual s'atorga a El Águila Renovables, SLU, l'autorització administrativa prèvia i l'autorització administrativa de construcció per a una central fotovoltaica, denominada FV El Águila, d'una potència instal·lada de 36,75 MW (43,407 MWp), per a situar-la a Ayora (València), que incloga tota la infraestructura d'evacuació d'ús exclusiu i la part de la compartida amb els projectes de les centrals fotovoltaiques denominades FV Chambó, FV Mambar i FV Eiden (com a titulars, Chambó Renovables, SLU, Mambar Renovables, SLU, i Eiden Renovables, SLU, respectivament), que consistix en una nova subestació SE04-GR El Águila (30/132 kV) per a l'evacuació de totes estes, l'equipament d'una posició de línia-transformador de 132 kV i un transformador de 132/400 kV i 200 MVA en la subestació SE2VALLE SOLAR (132/400 kV), així com la línia aèria de 132 kV que les unix i que discorrerà entre Ayora i Zarra (València), i es declara la utilitat pública, en concret, d'esta línia (expedient ATREGI/2020/3030/46).  
  
- Resolució d'11 d'abril de 2022, de la Direcció General de Política Energètica i Mines, per la qual s'atorga a SPV Genia Davinci, SL, l'autorització administrativa prèvia per a la instal·lació fotovoltaica Valle Solar, de 300 MW de potència de pic i 250 MW de potència instal·lada, la subestació transformadora 400/132/30 kV de la planta SE02 VALLE SOLAR, una línia d'evacuació de 400 kV, una subestació col·lectora SE01 Colectora Ayora i una línia de connexió de 400 kV per a evacuació d'energia elèctrica, en els termes municipals de Jarafuel, Zarra i Ayora (València).  
- Resolució de 21 d'abril de 2023, de la Direcció General de Política Energètica i Mines, per la qual s'atorga a Iberenova PROMOCIONES, SA, l'autorització administrativa prèvia per a la instal·lació fotovoltaica FV Cofrentes I, de 154,665 MW de potència instal·lada, i les seues infraestructures d'evacuació, en els termes municipals d'Ayora, Zarra, Cofrentes, Jarafuel i Jalance, a la província de València  
- Resolució de 13 de juny de 2022, de la Direcció General de Política Energètica i Mines, per la qual s'atorga a Red Eléctrica de España, SAU, l'autorització administrativa de construcció per a l'ampliació de la subestació d'Ayora 400 kV, amb una nova posició i l'equipament de dues posicions, en el terme municipal d'Ayora, província de València.  
Consta, d'una banda, l'acord, de data 01.12.2020, de les mercantils promotores de les plantes FV Chambó, FV Eiden, FV El Águila i FV Mambar, per a l'ús compartit de les infraestructures comunes d'evacuació de competència autonòmica, incloses en esta resolució, i per l'altra, l'acord, de data 19.01.2023, entre les promotores esmentades i Iberenova Promociones, SA, i PV I Ataulfo, SLU, per a l'ús compartit de la línia aèria de 132 kV de doble circuit de la que obtinga en primer lloc l'autorització administrativa de construcció i l'acord de data 24.12.2021, d'SPV Genia Davinci, SL, i la resta de promotors que disposen de permisos d'accés en l'SE Ayora, de 400 kV, per a l'ús de la subestació SE1- Colectora Ayora, de 400 kV, i la línia de connexió de 400 kV conjunta que connectarà el parc fotovoltaic amb la xarxa de transport.  
Consta la garantia econòmica per a la tramitació de la sol·licitud d'accés a la xarxa de transport, depositada el 22 de febrer de 2018 en l'Agència Tributària Valenciana amb número de garantia 516315F903, per a una instal·lació de producció denominada Mambar, de tecnologia fotovoltaica, per a situar-la en el terme municipal d'Ayora, de 50 MW instal·lats, per import de cinc-cents mil euros (500.000,00 €) corresponents a una quantia equivalent a 10 €/kW instal·lats (segons la normativa vigent en el moment de constitució de la garantia, tant per la quantia com per la definició de la potència instal·lada), en virtut de l'article 59 bis del Reial decret 1955/2000, d'1 de desembre. Per part d'esta direcció general va ser comunicada a l'operador del sistema, en data de 10 de maig de 2018, l'adequada presentació per part del promotor de l'esmentada garantia.  
La instal·lació disposa de permís d'accés segons la comunicació del gestor de la xarxa, de 18 de desembre de 2018 (ref.: DDS.DAR.18\_3636), actualitzada en dates 25.04.2019 (ref.: DDS.DAR.19\_2197), 11.09.2019 (ref.: DDS.DAR.19\_5447) i 17.12.2019 (ref.: DDS.DAR.19\_6923), inicialment en la posició existent per a l'evacuació de generació renovable a Ayora, de 400 kV, i, posteriorment, per inviabilitat tècnica d'escometre una solució conjunta en la posició que hi ha en esta subestació, en una nova posició de la xarxa de transport a Ayora, de 400 kV, que, fins i tot, no planificada de manera expressa en la planificació vigent, pot ser considerada com a instal·lació planificada segons la disposició addicional quarta del Reial Decret llei 15/2018, de 5 d'octubre, de mesures urgents per a la transició energètica i la protecció dels consumidors (d'ara en avant, també, RDL 15/2018). La capacitat d'accés atorgada, que serà la màxima que podran abocar a la xarxa, és de 32,21 MW.  
Igualment, disposa de permís de connexió concedit pel titular de la xarxa de transport el 29 de març de 2020 (codi de procés RCR\_1150\_19. Referència DDS.DAR.20\_0832), l'informe de compliment de condicions tècniques per a la connexió (ICCTC) i l'informe de verificació de les condicions tècniques de connexió (IVCTC). A la vista del contingut i dels pronunciaments dels dos informes, ha de considerar-se que les instal·lacions no generaran incidències negatives en el sistema.  
  
De manera posterior, consta en l'expedient l'escrit de Red Eléctrica de España, SAU, de data de 21 d'agost de 2020, pel qual s'actualitza el permís d'accés i connexió coordinat a la xarxa de transport en la subestació Ayora, de 400 kV, per a diverses plantes fotovoltaiques, entre les quals s'inclou la planta PF Mambar, amb una capacitat concedida de 32,31 MW de potència nominal i 43,4 MW de potència instal·lada. S'entén que la potència nominal indicada és la capacitat d'accés concedida.  
Com que la potència instal·lada (36,75 MW) és superior a la capacitat d'accés atorgada (32,31 MW), la instal·lació haurà de disposar d'un sistema de control que impedisca que la potència activa que puga injectar a la xarxa supere esta capacitat d'accés.  
Com que es tracta d'instal·lacions de producció d'energia elèctrica a partir d'energies renovables, amb la seua construcció i posada en marxa es contribuirà al compliment dels objectius energètics i mediambientals, regionals i nacionals, relatius al millor aprofitament dels recursos energètics locals, a l'augment del nivell d'autoproveïment i a l'eliminació de les emissions atmosfèriques procedents de centrals de generació elèctrica convencional equivalents a les interessades en este procediment.  
  
La part sol·licitant ha acreditat degudament la seua capacitat legal, tècnica i econòmica, així com les condicions tècniques i de seguretat de les instal·lacions i de l'equip associat, l'adequat compliment de les condicions de protecció del medi ambient i les característiques de l'emplaçament de la instal·lació.  
Consta en l'expedient la proposta de resolució del Servei Territorial d'Indústria, Energia i Mines de València, l'òrgan encarregat de la instrucció de l'expedient. D'esta manera, la Subdirecció General d'Energia i Mines adscrita a este centre directiu ha elevat la proposta en els termes que s'hi recullen.  
Implantació en sòl no urbanitzable  
Segons establia l'article 202.4.a.4t, de la Llei 5/2014, de 25 de juliol, de la Generalitat, d'ordenació del territori, urbanisme i paisatge (d'ara en avant, LOTUP), de la Comunitat Valenciana, en la seua versió vigent fins al 28 d'agost de 2020, s'eximiran de la declaració d'interés comunitari en sòl no urbanitzable comú les instal·lacions generadores d'energia solar fotovoltaica, amb l'informe previ favorable en matèria de paisatge i ordenació del territori i de consideració com a interés econòmic estratègic per les conselleries competents, en aquell moment, en medi ambient, territori i economia. Sobre este tema, en l'expedient consten els informes següents:  
- Informe d'1 de juny de 2022, de la Conselleria d'Economia Sostenible, Sectors Productius, Comerç i Consum, en matèria d'economia, a l'efecte de considerar d'interés econòmic estratègic, per la conselleria competent en economia, el projecte de producció d'energia elèctrica de tecnologia fotovoltaica promogut per Mambar Renovables, SLU, en el terme municipal d'Ayora (València).  
- Informe de 22 de febrer de 2021, del conseller de Política Territorial, Obres Públiques i Mobilitat, en relació amb la consideració estratègica de la planta solar fotovoltaica PF Mambar, localitzada al terme municipal d'Ayora (València), amb una potència instal·lada de 43,4 MW a l'efecte del compliment de l'article 202 4.a. 4t de la LOTUP.  
  
- Informe de 17 de juliol de 2020, de la Direcció General de Medi Natural i d'Avaluació Ambiental, sobre la consideració estratègica de la planta fotovoltaica PF Mambar, al terme municipal d'Ayora. En data 11 d'abril de 2023, es rep l'informe complementari per part d'esta direcció general, en el qual es ratifica en l'informe anterior, en els seus mateixos termes, a l'efecte de l'article 202.4.a.4t de la LOTUP, la qual cosa indica que s'informa favorablement la consideració estratègica del projecte, amb les especificitats assenyalades en l'informe anterior.  
- Informe de 31 de març de 2021, de la Subdirecció d'Ordenació del Territori i Paisatge, sobre una instal·lació fotovoltaica, PF Mambar, al terme municipal d'Ayora, en el qual es considera viable a l'efecte de l'article 202.4.a.4t de la LOTUP, de manera que esta queda condicionada al compliment dels aspectes que s'hi assenyalen.  
En resposta a estos informes, el promotor presenta escrits en data de 7 de juliol de 2022 (registre d'entrada GVRTE/2022/2177782), en els quals, entre altres qüestions, indica que hi ha una errata en la potència unitària dels mòduls fotovoltaics que s'indica en l'informe de la conselleria competent en economia, i que estos són de 375 Wp, del producte dels quals resulten els 43,4 MWp de potència de pic tramitats des de l'inici, i no els 450 kWp, com s'indica en l'informe.  
La instal·lació se situa a Ayora, municipi de la comarca de la Vall de Cofrents-Aiora. L'àmbit territorial de sòl no urbanitzable comú d'esta va ser declarat de prioritat energètica, per Resolució de 27 de juliol de 2022, de la Conselleria de Política Territorial, Obres Públiques i Mobilitat, publicada en el DOGV núm. 9411, de 24 d'agost de 2022. Este fet implica la tramitació d'urgència d'este expedient, la compatibilitat territorial i urbanística de la instal·lació i l'exempció de l'ocupació del territori prevista en l'art. 7.7 del Decret legislatiu 1/2021, de 18 de juny, del Consell, d'aprovació del text refós de la LOTUP.  
  
El projecte disposa dels informes preceptius que establix l'article 3.5 del Decret llei 14/2020. En concret, en l'expedient consten els informes següents:  
- Informe del Servei de Gestió Territorial, d'1 d'abril de 2021, sobre el risc d'inundació sobre la base de la normativa del PATRICOVA, de les plantes solars fotovoltaiques PF Chambó, PF Eiden; PF El Águila i PF Mambar al municipi d'Ayora (València). Condicionat favorable al fet que es dispose d'una assegurança específica davant de les inundacions i d'un pla d'emergències; a més, si es fa un tancament perimetral de la instal·lació, este haurà de ser permeable a l'aigua.  
- Informe del Servei d'Infraestructura Verda i Paisatge, de 9 de setembre de 2022, en el qual informa favorablement la planta solar fotovoltaica PSF Mambar sobre la possible afecció a connectors territorials, i afeccions que hi puguen haver sobre paisatges de rellevància nacional o unitats de paisatge amb un alt valor o molt alt valor reconegut prèviament.  
- Informe de l'Ajuntament d'Ayora, de data 29 de juny de 2020, de compatibilitat urbanística, condicionat al compliment de la Llei 5/2014, de 25 de juny, d'ordenació del territori, urbanisme i paisatge de la Comunitat Valenciana, i, concretament, a l'informe favorable en matèria de paisatge i ordenació del territori, i a la consideració d'interés econòmic estratègic.  
No obstant això, pel fet que part de les instal·lacions fotovoltaiques s'emplacen sobre sòl no urbanitzable protegit (àmbit no recollit en la declaració d'interés estratègic prioritari), són aplicables les determinacions establides en la Instrucció de la consellera de Política Territorial, Obres Públiques i Mobilitat de la Generalitat, de 5 de desembre de 2022, per a l'ús d'estos sòls.  
D'altra banda, als municipis d'Ayora, Zarra i Jarafuel es disposa d'un instrument de planejament urbanístic, el Pla especial d'ordenació d'infraestructures de generació d'energia solar fotovoltaica, que té l'objectiu d'adaptar el planejament municipal existent en cada un dels tres municipis afectats, amb la finalitat d'identificar, en l'àmbit del pla, les zones aptes per a la implantació d'infraestructures per a la generació d'energia solar fotovoltaica sobre el sòl no urbanitzable, així com regular la protecció d'este i establir les normes mínimes per a la redacció dels projectes tècnics que desenvolupen les infraestructures i edificacions auxiliars necessàries per a estos usos. També constituïxen l'objecte d'este pla les infraestructures d'evacuació de les instal·lacions fins al punt d'abocament a la xarxa.  
  
  
Fonaments de dret  
La instrucció i resolució d'este procediment administratiu correspon a la Generalitat Valenciana, pel fet que la instal·lació elèctrica objecte d'este estiga radicada íntegrament en el territori de la Comunitat Valenciana, i pel fet de no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
D'acord amb el que es disposa en l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb el Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball, desplegat en l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, correspon a esta direcció general la resolució del present procediment.  
  
Tenint en compte el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, la Direcció General d'Energia i Mines passa a exercir les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en l'elaboració, la gestió i l'execució d'actuacions per al desenvolupament i el foment dels sectors energètic i miner.  
  
Segons la disposició transitòria primera del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els procediments regulats en este decret llei, en tràmit a la seua entrada en vigor, es regiran per la normativa anterior. Per tant, al procediment objecte d'esta és aplicable el Decret 88/2005, de 29 d'abril, en la seua redacció original.  
D'acord amb l'article 21.5 de la Llei 24/2013, de 26 de desembre, formaran part de la instal·lació de producció les infraestructures d'evacuació d'esta, que inclouen la connexió amb la xarxa de transport o de distribució, i si és el cas, la transformació d'energia elèctrica.  
Conforme a l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requerix l'autorització administrativa prèvia i l'autorització administrativa de construcció, de manera que es pot efectuar la tramitació i la resolució de manera consecutiva, coetània o conjunta. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
D'acord amb el que es disposa en l'article 53.4 de la Llei 24/2013, de 26 de desembre, del sector elèctric, l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, les persones sol·licitants d'autoritzacions d'instal·lacions de producció d'energia elèctrica han d'acreditar la seua capacitat legal, tècnica i economicofinancera exigible per a dur a terme cada un dels projectes que presenten; tot això, sense perjudici del que es preveu en este últim en relació amb l'exempció d'acreditació d'estes capacitats que potestativament puga atorgar l'Administració per als qui estiguen exercint l'activitat.  
Conforme a l'article 36 del Reial decret 413/2014, de 6 de juny, per a l'obtenció de l'autorització de la instal·lació, serà un requisit previ indispensable l'obtenció dels permisos d'accés i connexió a les xarxes de transport o distribució per la totalitat de la potència de la instal·lació, sense perjudici de l'article 53.1 de la Llei 24/2013, de 26 de desembre, el qual disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
D'acord amb la redacció vigent en el moment de la presentació de la sol·licitud de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques la potència instal·lada era la suma de les potències màximes unitàries dels mòduls fotovoltaics que configuraren esta instal·lació, unes mesures en condicions d'estàndard segons la norma UNE corresponent. Este article es va modificar mitjançant el Reial decret 1183/2020, de 29 de desembre, de manera que la potència instal·lada va quedar definida com la inferior d'entre la suma de les potències màximes unitàries dels mòduls fotovoltaics que configuren esta instal·lació, mesures en condicions d'estàndard segons la norma UNE corresponent i la potència màxima de l'inversor o, si és el cas, la suma de les potències dels inversors que configuren esta instal·lació. Segons la disposició transitòria cinquena del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, esta nova definició de potència instal·lada tindrà efectes per a les instal·lacions que, havent-se iniciat la tramitació d'estes, encara no hagen obtingut l'autorització d'explotació definitiva, com és este cas.  
  
La disposició addicional primera del Reial decret 1183/2020, de 29 de desembre, establix que les instal·lacions de generació d'electricitat la potència total instal·lada de les quals supere la capacitat d'accés atorgada en el seu permís d'accés hauran de disposar d'un sistema de control, coordinat per a tots els mòduls de generació i instal·lacions d'emmagatzematge que la integren, que impedisca que la potència activa que esta puga injectar a la xarxa supere esta capacitat d'accés.  
De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'este procediment constituïx un projecte sotmés a l'avaluació d'impacte ambiental.  
  
D'acord amb els articles 200 i 202 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, vigent durant la tramitació d'esta, concordants amb els articles 214 i 216 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, la instal·lació en qüestió requerix la declaració d'interés comunitari.  
Segons establia l'article 202.4.a.4t de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, en la seua versió vigent fins al 28.08.2020, s'eximiran de la declaració d'interés comunitari en sòl no urbanitzable comú les instal·lacions generadores d'energia solar fotovoltaica, previ informe favorable en matèria de paisatge i ordenació del territori i de consideració com a interés econòmic estratègic per les conselleries competents en medi ambient, territori i economia.  
  
Conforme al que es disposa en l'article 3.5 del Decret llei 14/2020, de 7 d'agost, de Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, segons la redacció que en fa l'article 10 del Decret llei 1/2022, de 22 d'abril, prèvia proposta de les conselleries competents en matèria d'energia o canvi climàtic, el conseller o consellera competent en matèria de territori i urbanisme podrà declarar un determinat àmbit territorial o un projecte concret, situat en sòl no urbanitzable comú, com a prioritàriament energètic. Qualsevol d'estes declaracions implicarà la tramitació d'urgència dels projectes de construcció de les instal·lacions, la compatibilitat territorial i urbanística, i l'exempció de l'ocupació del territori prevista en l'article 7.7 del text refós de la Llei d'ordenació del territori, urbanisme i paisatge. Seran necessaris per a autoritzar-ho els informes sectorials ambientals i agrològics, i l'informe d'ordenació del territori i paisatge favorables respecte a inundacions, sobre riscos naturals o induïts en el territori, sobre l'afecció als connectors territorials definits en l'estratègia territorial de la Comunitat Valenciana, i sobre paisatges de rellevància nacional o unitats de paisatge a les quals s'haja reconegut, prèviament, un valor alt o molt alt. Les declaracions d'àmbit territorial o projecte prioritari energètic impliquen l'obligació de compensació als municipis en els termes establits en l'article 38 del DL 14/2020, mitjançant un cànon per l'ús i l'aprofitament del sòl no urbanitzable amb destinació municipal.  
  
D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.  
Conforme al que es disposa en l'article 109.2 de la Llei 39/2015, d'1 d'octubre, del procediment administratiu comú de les administracions públiques, estes podran rectificar en qualsevol moment, d'ofici o a instàncies dels interessats, els errors materials, de fet o aritmètics que hi haja en els seus actes.  
L'eficàcia dels actes administratius quedarà demorada quan així ho exigisca el contingut de l'acte o estiga supeditada a la seua notificació, publicació o aprovació superior, segons el que s'estipula en l'article 39 de l'esmentada Llei 39/2015, d'1 d'octubre.  
En consideració de l'anterior, complits els requisits i els procediments legals i reglamentaris establits en la legislació vigent aplicable, esta Direcció General d'Energia i Mines, en l'àmbit de les competències que té atribuïdes, resol:  
  
Primer  
Correcció d'errors en la Resolució de 21 de desembre de 2020, d'este centre directiu, d'admissió a tràmit de la sol·licitud d'autorització administrativa.  
S'han advertit errors materials en les referències cadastrals De les parcel·les del municipi d'Ayora (València), on es projecta la central elèctrica indicada en la part expositiva (bloc d'ANTECEDENTS) de la Resolució de 21 de desembre de 2020, de la llavors Direcció General d'Indústria, Energia i Mines, per la qual s'acorda admetre a tràmit la sol·licitud d'autorització administrativa prèvia per a la instal·lació de producció d'energia elèctrica de 43,4 MWp de potència instal·lada promoguda per Mambar Renovables, SLU, on diu:  
Emplaçament/Ubicació: 26254B30900928, 83738S99822922 i 46044A05700002.  
Ha de dir:  
Emplaçament/Ubicació (grups generadors): 10765Q84686177, 18213P37019214 i 46044A05600007.  
Tot això, de conformitat amb el que es disposa en l'article 109.2 de la Llei 39/2015, d'1 d'octubre, del procediment administratiu comú de les administracions públiques.  
Esta correcció d'errors haurà d'annexar-se a la resolució de data 21 de desembre de 2020 indicada.  
  
Segon  
Autorització administrativa prèvia del projecte de central fotovoltaica FV Mambar, inclosa la part de la seua infraestructura d'evacuació exclusiva d'esta.  
Atorgar l'autorització administrativa prèvia a Mambar Renovables, SLU, per a la instal·lació d'una central elèctrica fotovoltaica i de la part de la seua infraestructura d'evacuació exclusiva, que a continuació es detalla:  
Dades generals de la central elèctrica autoritzada i l'accés d'esta a la xarxa  
  
DENOMINACIÓ PF Mambar  
TITULAR Mambar Renovables, SLU.  
TECNOLOGIA Fotovoltaica  
TERMES MUNICIPALS DE GRUPS (PROVÍNCIA) Ayora (València)  
TERMES MUNICIPALS D'EVACUACIÓ EXCLUSIVA (PROVÍNCIA) Ayora (València)  
POTÈNCIA NOMINAL D'INVERSORS (MW) 36,75  
POTÈNCIA DE PIC DE MÒDULS FOTOVOLTAICS (MWp) 43,38  
POTÈNCIA INSTAL·LADA (MW) segons l'art. núm. 3 de l'RD 413/2014 36,75  
CAPACITAT D'ACCÉS A LA XARXA CONCEDIDA (MW) 32,31  
NECESSITAT DE SISTEMA DE CONTROL COORDINAT DE POTÈNCIA segons DA 1a RD 1183/2020) Sí, perquè és inferior la capacitat d'accés concedida a la potència instal·lada.  
XARXA A LA QUAL ES CONNECTA TRANSPORT 400 kV  
PUNT DE CONNEXIÓ AMB LA XARXA ST Ayora 400 kV, titularitat de Red Eléctrica de España, SAU.  
  
  
Emplaçament de la part de la central amb tancat perimetral  
  
Municipi: Ayora Polígon: 56 Parcel·la: 7  
 Polígon: 57 Parcel·les: 3 i 5  
Àrea de la superfície de tancament (m²) TOTAL: 867.910 m²  
amb quatre zones que evacuen la producció de manera independent fins a la subestació SE04-GR El Águila 30/132 kV:  
- Zona M1: 280.810  
- Zona M2: 60.630  
- Zona M3: 294.970  
- Zona M4: 231.500  
Àrea de la superfície ocupada per mòduls (m²) 232.010  
  
  
Característiques elèctriques de la central fotovoltaica dins del tancat  
  
  
CAMP GENERADOR  
Nre. de mòduls FV 115.668, connectats en strings de 28 unitats  
- Zona M1: 31.332 unitats (1.119 strings)  
- Zona M2: 5.040 unitats (180 strings)  
- Zona M3: 37.968 unitats (1.356 strings)  
- Zona M4: 41.328 unitats (1.476 strings)  
Àrea unitària del mòdul (m²) 2  
Potència unitària màxima (Wp) 375  
Potència total del mòdul (kWp) 43.375,5  
Tipus de cèl·lules Silici monocristal·lí  
Cares actives mòduls bifacial  
Inclinació (°) Mínim -55° Màxim +55°  
Orientació Seguidor a un eix orientat nord-sud  
Tipus de seguiment Monofila a un eix horitzontal  
Nre. de seguidors 1.377, als quals es connecten 3 strings de mòduls fotovoltaics en cada un  
Ancoratge de l'estructura al terreny Clavat directe al terreny, sense fonamentació  
  
  
INVERSORS  
Nre. d'inversors 350, als quals es connecten 12 strings de mòduls fotovoltaics en cada un  
Potència unitària nominal (kWn) 105  
Potència total nominal (kWn) 36.750  
  
  
CENTRES DE TRANSFORMACIÓ  
Nre. total 24 (zona M1: 8; zona M2: 1; zona M3: 9; zona M4: 6)  
CT tipus intermedi  
Nre. 19  
Potència (kVA) ONAN 2.000  
Tensions nominals (kV) 30/0,8  
Tipologia Cel·les SF6, 17 (2L+1P) i 2 (3L+1P)  
CT tipus final de línia  
Nre. 4  
Potència (kVA) ONAN 2.000  
Tensions nominals (kV) 30/0,8  
Tipologia Cel·les SF6, 1L+1P  
CT serveis auxiliars  
Nre. 1  
Potència (kVA) ONAN 50  
Tensions nominals (kV) 30/0,42  
Tipologia Cel·les SF6, 1L+1P  
  
  
En el plànol que consta en l'annex I es reflectix la zona delimitada pel tancat per a l'ocupació dels grups convertidors d'energia solar a electricitat, així com les coordenades geogràfiques que la definixen.  
Infraestructura d'evacuació d'ús exclusiu o no compartit fins a la subestació SE04-GR El Águila 30/132 kV  
  
Municipi: Ayora Polígon 49, parcel·les 4, 9002, 9003, 9004 i 9005  
Polígon 50, parcel·les 5 i 6  
Polígon 56, parcel·les 7 i 9002  
Polígon 57 parcel·les 3, 9002, 5, 9001  
Nre. de línies (cable) d'evacuació 3  
Línia L1 Traçat: JA6.3.ZL9.1-UU2.9-LN5.9-TN6.4-CW3.2-FF1.0-HY75; UF9.2-OY4.8; CTAux  
Longitud 8.653 m  
Línia L2 Traçat: YI3.5-QC4.3-QX9.7-PW4.5-OZ2.5-DT0.5-NR56  
Longitud: 6.131 m  
Línia L3 Traçat: EL5.4-JO5.0-AX5.2-GB0.7-ZX8.9-VX1.9-MW2.0-WO5.1-FE31  
Longitud: 8.414 m  
Tensions nominals del cable (O0/On) kV 18/30  
Tipus de cable conductor alumini aïllament XLPE (RHZ1 18/30 kV H25) 3 x 240 mm²  
(3 x 400 mm² entre SE04- PS 1.7-RH 6.5- PS 1.4)  
  
  
En l'annex II es reflectix esta infraestructura d'evacuació, així com la disposició dels mòduls.  
La resta de la infraestructura d'evacuació compartida es troba autoritzada mitjançant les resolucions indicades en la part d'antecedents d'esta resolució.  
Pressupostos  
- Pressupost global de les instal·lacions autoritzades: 53.736.472,20 €.  
- Pressupost del pla de desmantellament: 1.191.300,15 €.  
La present autorització s'atorga condicionada al compliment de les determinacions reflectides en els condicionats imposats per les diferents administracions i organismes, i que han sigut acceptades pels titulars d'esta autorització.  
Mitjançant la Resolució del 23 de setembre de 2022, la Direcció General de Qualitat i Educació Ambiental (expedient: 192/2021/AIA) emet la declaració d'impacte ambiental, per la qual el projecte s'estima acceptable, només a efectes ambientals, sempre que este es desenvolupe d'acord amb el que s'establix en l'estudi d'impacte ambiental, el projecte tècnic i la resta de documentació que hi ha en l'expedient i de conformitat amb les condicions següents:  
- L'avaluació ambiental de la línia d'evacuació conjunta a 132 kV, incorporat en l'expedient ATREGI/2020/30/46, s'abordarà en el si del tràmit de l'autorització d'esta, de manera que la viabilitat ambiental del projecte queda condicionada al que la corresponent declaració d'impacte ambiental determine.  
- Respecte a la línia d'evacuació subterrània a 30 kV que ix del nord de la planta cap al projecte PF Eiden, presenta un tram d'uns 300 m que travessa el llit de la rambla del Rebolloso i discorre per terreny forestal estratègic amb fort pendent (25 % - 50 %). Per a reduir l'afecció a este àmbit, s'adaptarà el traçat al del camí que ja hi ha en la zona.  
  
- En les zones de bosquets assenyalades en els informes del Servei d'Infraestructura Verda i Paisatge, no s'hi han de disposar panells fotovoltaics. Així mateix, l'informe de la Subdirecció General de Medi Natural exposa l'efecte beneficiós per al foment de la biodiversitat de fauna i flora silvestres i la riquesa cinegètica, així com l'efecte hidrològic davant dels escolaments i de retenció de sòl que contribuïxen al control de l'erosió, dels bancals o les terrasses que hi ha en la zona nord-oest de la parcel·la 3 del polígon 57, per la qual cosa es considera que han de respectar-se i excloure's de la transformació.  
- S'obtindran les autoritzacions corresponents per a les zones d'ocupació de llits, tal com indica l'informe de la Confederació Hidrogràfica del Xúquer.  
- Si durant l'execució de les obres es trobaren restes paleontològiques, arqueològiques o etnogràfiques, l'agent promotor haurà de posar el fet en coneixement de la conselleria amb competències en cultura de manera immediata, i adoptarà les mesures pertinents per a protegir-les i conservar-les, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
- S'executaran les mesures d'integració paisatgístiques desenvolupades en l'estudi d'integració, addenda i informe tècnic presentats, en les quals s'incloguen les reubicacions proposades dels seguidors solars.  
- Tenint en compte la contigüitat amb la ZEPA Meca - Mugrón - Sant Benet, se seguiran les indicacions especificades en els informes emesos per la Subdirecció General de Medi Natural i Avaluació Ambiental, i la Secció Forestal del Servei Territorial de València, relatius a la protecció de la biodiversitat. Prèviament al començament de les obres, es comprovarà la inexistència de nius o ventrades d'espècies protegides. En cas d'haver-n'hi, s'informaran els agents mediambientals perquè disposen les actuacions necessàries per a la millor conservació d'estos.  
- Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, de manera que s'establisquen les zones de recollida de residus, i que no es facen apilaments en zones amb pendents elevats i perill d'inundació.  
- Els sòls i altres materials naturals excavats durant les activitats de construcció, quan no s'hagen d'emprar en la mateixa obra, seran gestionats pel gestor autoritzat.  
- Quant a l'execució i l'explotació, es respectarà el que s'indica en el Decret 7/2004, de 23 de gener, relatiu a la prevenció d'incendis. També es respectarà la zona de servitud dels vials identificats en el Pla de prevenció d'incendis de la demarcació de Requena. A l'inici de les actuacions sobre el terreny forestal, es comunicarà als serveis tècnics i agents ambientals perquè ho supervisen.  
- El depòsit de gasoil haurà de disposar de cubeta de retenció amb capacitat igual a la del volum de líquid que conté el depòsit o sistema de doble paret.  
- L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de la conca.  
- No podran utilitzar-se herbicides, plaguicides, insecticides, rodenticides o altres productes químics que per les seues característiques provoquen pertorbacions en els sistemes vitals de la fauna. Tampoc s'utilitzarà en el procés de neteja dels mòduls fotovoltaics cap tipus de sabó, dissolvent o substància que puga contaminar el sòl o l'aqüífer.  
  
- Haurà de definir-se un pla de seguiment específic de l'avifauna durant la vida útil de la instal·lació. En concret, s'analitzarà l'ús de l'espai per les grans àguiles presents en la zona (àguila astor cuabarrada i àguila reial) i per les aus estepàries protegides també presents en la zona.  
- Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades, i la comprovació de la seua eficàcia. La documentació estarà a la disposició de les autoritats competents.  
- Una vegada finalitze la vida útil de la instal·lació fotovoltaica, l'emissió de l'autorització administrativa de tancament definitiu de la central obligarà l'agent promotor a desmantellar-la.  
La persona titular d'esta autorització tindrà els drets, deures i obligacions recollits en el títol IV de la Llei 24/2013, de 26 de desembre, del sector elèctric, i el seu desplegament reglamentari i, en particular, els establits en els articles 6 i 7 del Reial decret 413/2014, de 6 de juny. En qualsevol cas, Mambar Renovables, SLU, haurà d'observar els preceptes, les mesures i les condicions que s'establisquen en la legislació aplicable en cada moment a l'activitat de producció d'energia elèctrica.  
  
L'incompliment de les condicions i dels requisits establits en esta autorització o la variació substancial dels pressupostos que han determinat el seu atorgament podran donar lloc a revocar-la.  
De conformitat amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, autoritzacions, llicències i permisos, tant públiques com privades, que calga obtindre per part de Mambar Renovables, SLU, d'acord amb altres disposicions que resulten aplicables, i especialment les relatives a l'ordenació del territori i al medi ambient. En tot cas, esta autorització s'emet sense perjudici de tercers i deixa fora de perill els drets particulars.  
Les instal·lacions de producció d'energia elèctrica autoritzades hauran d'inscriure's en el Registre administratiu d'instal·lacions de producció d'energia elèctrica, amb l'acreditació prèvia del compliment dels requisits i conforme al procediment establit reglamentàriament.  
  
  
Tercer  
Autorització administrativa de construcció de la instal·lació autoritzada en el punt segon.  
Atorgar a Mambar Renovables, SLU, l'autorització administrativa de construcció a la instal·lació descrita en el punt SEGON d'esta resolució, sobre la base dels projectes d'execució i annexos que s'indiquen a continuació, i consten en l'expedient instruït:  
- Projecte d'execució adaptat al tràmit d'informació i consultes a altres administracions, organismes o empreses de servei públic o de serveis d'interés general afectats en els seus béns i drets, als quals el sol·licitant ha manifestat la seua conformitat o objeccions a ATREGI/2020/28/46 Ayora (València), planta solar fotovoltaica Mambar - 43,4 MWp, amb declaració responsable de la persona projectista, de data 22 de novembre de 2022.  
- Projecte d'execució adaptat al tràmit d'informació i consultes a altres administracions, organismes o empreses de servei públic o de serveis d'interés general afectats en els seus béns i drets, als quals el sol·licitant ha manifestat la seua conformitat o objeccions a línies soterrades de mitjana tensió (L1, L2 I L3) de la planta solar fotovoltaica, amb declaració responsable de la persona projectista, de data 3 de maig de 2023.  
Habilitar la persona titular d'esta autorització a la construcció, sempre que es complisquen els requisits tècnics exigibles i d'acord amb les condicions següents:  
1. Sense perjudici del que es disposa en el punt segon d'esta resolució en relació amb les determinacions de l'esmentada declaració d'impacte ambiental, les instal·lacions hauran d'executar-se segons el projecte presentat, els seus annexos, i amb els condicionats tècnics establits per les administracions, organismes i empreses de servei públic o d'interés general afectats per estes instal·lacions i que han sigut acceptats per la persona titular d'esta. En el cas que per este motiu calguera introduir modificacions respecte de la documentació presentada i aprovada, la persona titular d'esta resolució haurà de sol·licitar prèviament a esta direcció general l'autorització corresponent, llevat que es tracte de modificacions no substancials, en què en sol·licitar la corresponent autorització d'explotació s'acompanye la documentació tècnica preceptiva que acredite que les modificacions no són substancials i que complixen amb els requisits de seguretat exigibles i el condicionat imposat en els informes emesos en el si del procediment d'este acte administratiu.  
  
2. Les instal·lacions que s'executen compliran, en tot cas, el que s'establix en el Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries en ITC-LAT 01 a 09, el Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries en ITC-RAT 01 a 23, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.   
3. Com que la potència instal·lada de la instal·lació (36,75 MW) supera la capacitat d'accés concedida (32,31 MW), haurà de disposar d'un sistema de control coordinat (Power Plant Controler o PPC) que limite la potència activa que puga injectar a la xarxa este valor, en compliment del que s'indica en la disposició addicional primera del Reial decret 1183/2020, de 29 de desembre.  
Amb la sol·licitud d'autorització d'explotació provisional, serà requisit imprescindible per a atorgar-la que la titular d'esta instal·lació presente, juntament amb la resta de documentació preceptiva, un certificat acreditatiu de la instal·lació del sistema de control referit, acompanyat de la documentació justificativa, del fabricant, de les característiques de l'esmentat sistema i del compliment per part d'este de la funcionalitat limitadora que en cap règim de funcionament de la central s'injectarà una potència activa a la xarxa elèctrica superior a la capacitat d'accés atorgada.  
4. La central elèctrica objecte d'esta resolució, d'acord amb la potència instal·lada d'esta, haurà de complir les prescripcions tècniques i l'equipament que sobre este tema establix l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta enfront de buits de tensió, adscripció a un centre de control de generació, telemesura en temps real i la resta d'obligacions establides per la regulació del sector elèctric per al tipus d'instal·lacions en què s'enquadren les presents.  
5. Concorde a l'article 131.10 del Reial decret 1955/2000, d'1 de desembre, el període d'execució de les instal·lacions no serà superior a 33 mesos (conforme al planning d'execució reflectit en el projecte), el qual es comptarà des de l'endemà de la notificació d'esta resolució. No obstant això, abans que finalitze, se'n podrà sol·licitar-se una ampliació concreta mitjançant una sol·licitud motivada davant d'este òrgan directiu, en què s'acompanye, a este efecte, la documentació justificativa de la demora i del cronograma de treballs previstos per al nou termini sol·licitat.  
La pròrroga de l'autorització no podrà concedir-se si excedix la data de caducitat dels permisos d'accés i connexió a la xarxa elèctrica corresponents a la instal·lació. Les pròrrogues de dates o ampliacions de terminis s'atorgaran quan estiguen degudament motivats, tant els retards incorreguts, sempre que no siguen imputables al titular de l'autorització, com les noves dates o terminis que se sol·liciten, i no es perjudiquen tercers.  
En cap cas podran atorgar-se pròrrogues o ampliacions de termini que vagen més enllà de les dates de caducitat dels permisos d'accés i connexió a la xarxa, de les declaracions o els informes d'impacte ambiental per a l'inici de les obres o imposades per actes de selecció en els diferents procediments en concurrència competitiva establits en la regulació del sector elèctric.  
Tampoc s'atorgaran quan el peticionari pretenga demorar la presentació del projecte tècnic o l'execució i posada en marxa d'este per no haver disposat o mantingut la capacitat financera exigida per a dur-los a terme, o quan l'entrada en funcionament de la instal·lació es considere que no ha d'ajornar-se pel fet d'afectar la garantia de subministrament, les necessitats dels consumidors o el correcte funcionament del sistema elèctric.  
La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que hagen sigut atorgades, i la necessitat d'obtindre'n altres noves per a les mateixes instal·lacions, sense perjudici que puguen convalidar-se certs tràmits, les quals només podran tornar a ser atorgades després de l'obtenció dels nous permisos d'accés i connexió per part dels gestors i titulars, respectivament, de les xarxes.  
  
Les autoritzacions administratives caducaran quan ho facen les habilitacions de qualsevol tipus o denominació vinculades a l'ocupació del sòl o edificacions.  
En tot cas, s'haurà de complir amb el termini establit per a l'acreditació de l'obtenció de l'autorització d'explotació definitiva establit en l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
6. Atesa la documentació presentada per a acreditar la capacitat economicofinancera de l'empresa sol·licitant i de la viabilitat del projecte, basada en el finançament del 100 % del seu pressupost d'execució amb fons propis dels socis d'esta que s'han declarat en el procediment, haurà de justificar-se a este centre directiu, en el termini màxim d'un (1) mes, que estos socis els han posat a la disposició de la titular de l'autorització. En el cas contrari, amb el tràmit d'audiència previ, esta resolució quedarà revocada.  
7. En virtut de l'article 43.1 de la Llei 21/2013, de 9 de desembre, d'avaluació ambiental, el promotor haurà de comunicar a l'òrgan ambiental la data de començament de l'execució del projecte. Igualment, se n'haurà d'informar esta direcció general i l'STIEMV. Esta comunicació es farà per escrit.  
8. La persona titular d'esta resolució estarà obligada a comunicar pel registre electrònic i amb l'adequada diligència les incidències dignes de menció que es produïsquen durant l'execució, tant a esta direcció general com a l'STIEMV.  
9. La persona titular d'esta resolució estarà obligada a complir els deures i les obligacions derivats de la legislació de prevenció de riscos laborals vigent durant la construcció.  
10. Sense perjudici del que està previst en l'article 12.4 del Decret 88/2005, de 29 d'abril, el personal tècnic en la matèria adscrit a esta direcció general o del servei territorial podrà fer les comprovacions i les proves que considere necessàries durant les obres i quan finalitzen, en relació amb l'adequació d'estes a la documentació tècnica presentada i al compliment de la legislació vigent i de les condicions d'esta resolució.  
11. Una vegada finalitzades les obres de construcció de les instal·lacions, en el termini màxim de deu dies hàbils, Mambar Renovables, SLU, sol·licitarà l'autorització d'explotació provisional per a proves. Amb esta sol·licitud s'acompanyaran els certificats de direcció i final d'obra, subscrits per la persona facultativa competent, en què s'acredite que són conformes als reglaments tècnics en la matèria, segons s'establix en la normativa vigent per als projectes d'instal·lacions elèctriques, i igualment respecte a esta autorització administrativa prèvia i de construcció. Quan els esmentats certificats de direcció i final d'obra no estiguen visats pel corresponent col·legi professional, s'acompanyaran de l'oportuna declaració responsable segons el que s'indica en la Resolució de 22 d'octubre de 2010, de la Direcció General d'Energia, publicada en el DOGV núm. 6389, de data de 3 de novembre de 2010.  
  
Igualment, s'acompanyarà la documentació requerida conforme a l'ITC-LAT 04 del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió, i l'ITC-RAT-22 del Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.  
Així mateix, es presentarà la cartografia de la instal·lació efectivament executada, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià i segons el format establit per l'òrgan substantiu.  
Es justificarà documentalment que el projecte executat s'ajusta als condicionats imposats en esta resolució i els indicats en la declaració d'impacte ambiental. Abans d'emetre l'informe previ a l'autorització d'explotació, el servei territorial sol·licitarà a les administracions i organismes que els han emés la seua conformitat en l'obra executada respecte a estos.  
L'autorització d'explotació provisional no podrà concedir-se si totes les instal·lacions de la central autoritzades, grups convertidors primaris, instal·lacions interiors, en què s'inclouen les interconnexions entre zones, així com la instal·lació d'evacuació a la xarxa de transport, no es troben finalitzades, de manera que la posada en marxa de la central elèctrica puga ser efectiva per a entrar en servei comercial.  
La persona titular d'esta autorització podrà sol·licitar l'autorització d'explotació per fases, per a la qual cosa en la sol·licitud s'ha de justificar el fet i delimitar els elements del projecte original dels quals se sol·licita la posada en servei, que s'acompanyarà del certificat d'obra parcial corresponent a esta fase, juntament amb la documentació tècnica que li correspon.  
12. Una vegada obtinguda l'autorització d'explotació provisional, la persona titular sol·licitarà la inscripció prèvia en el Registre administratiu d'instal·lacions de producció d'energia elèctrica, i acompanyarà la documentació pertinent segons l'article 39 del Reial decret 413/2014, de 6 de juny. Es tindrà en compte el que s'indica en l'article 41 respecte a la caducitat i cancel·lació d'esta inscripció.  
Conforme al que s'indica en l'article 39.6 de l'esmentat Reial decret 413/2014, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'esta.  
13. Una vegada finalitzades les proves de les instal·lacions amb resultat favorable, la persona titular, en el termini màxim de deu dies hàbils, sol·licitarà l'autorització d'explotació definitiva segons el Decret 88/2005, de 29 d'abril, per a la qual cosa s'adjuntaran els certificats pertinents segons el que s'ha esmentat anteriorment.  
14. Una vegada obtinguda l'autorització d'explotació definitiva, la persona titular sol·licitarà la inscripció definitiva en el Registre administratiu d'instal·lacions de producció d'energia elèctrica, i acompanyarà la documentació pertinent segons l'article 40 del Reial decret 413/2014, de 6 de juny.  
15. La transmissió de la titularitat només podrà dur-se a terme una vegada s'haja finalitzat la construcció i haja obtingut l'autorització d'explotació definitiva. No s'admetran a tràmit les sol·licituds que pretenguen el canvi de titularitat o transmissió de qualsevol de les autoritzacions administratives (prèvia o de construcció), sense que la instal·lació a la qual es referisquen estes autoritzacions estiga en funcionament de manera reglamentària.  
S'informa que la transmissió o el canvi de titularitat de la instal·lació autoritzada per esta resolució requerix autorització administrativa prèvia conforme al que s'establix en l'article 19 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
  
Segons el que s'establix en l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servei caducaran quan, per causes imputables a la titular de la instal·lació, diferents del tancament temporal, cesse l'abocament d'energia a la xarxa per un període superior a tres anys.  
16. Tal com s'establix en la DIA i en l'article 53.5 de la Llei 24/2013, de 26 de desembre, del sector elèctric, una vegada finalitzada la vida útil de la instal·lació fotovoltaica, l'emissió de la preceptiva autorització administrativa de tancament definitiu de la central obligarà el promotor a desmantellar i restaurar el terreny, i a evitar, tant com siga possible, el moviment de terres, i a retirar qualsevol estructura, fonamentació o qualsevol altre element permanent, desmantellar els panells i el cablejat elèctric, així com a restaurar els accessos i els factors biòtics i abiòtics afectats.  
  
Quart  
Publicacions, notificacions i comunicacions que cal fer d'esta resolució.  
Ordenar, de conformitat amb el que es disposa en els articles 10 i 11.3 del Decret 88/2005, de 29 d'abril, del Consell, i en l'article 148.2 del Reial decret 1955/2000, d'1 de desembre:  
- La publicació d'esta resolució en el Diari Oficial de la Generalitat Valenciana, de manera que se signifique que la publicació d'esta es farà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució als titulars desconeguts o amb domicili ignorat o als qui, una vegada intentada la notificació, no se'ls haja pogut practicar.  
- La notificació o comunicació, segons corresponga, d'esta resolució a Mambar Renovables, SLU, a totes les administracions o organismes públics i empreses de serveis públics o serveis d'interés general que han intervingut o han pogut intervindre en el procediment d'autorització, a les que han emés o hagueren d'haver emés el condicionat tècnic al projecte d'execució, a les persones titulars de béns i drets afectats, així com a la resta de parts interessades en l'expedient.  
  
- La publicació d'esta resolució en la seu electrònica d'este departament, en l'àrea denominada d'energia i mines, de conformitat amb l'article 48.4 de la Llei 21/2013, de 9 de desembre, d'avaluació ambiental.  
  
L'Administració deixarà sense efecte esta resolució en qualsevol moment en què observe l'incompliment de les condicions que s'hi imposen. Serà causa de revocació d'esta resolució, prèviament amb el tràmit del procediment oportú, l'incompliment o la inobservança de les condicions que s'hi expressen, la variació substancial de les característiques descrites en la documentació presentada o l'incompliment o no manteniment dels pressupostos o requisits essencials o indispensables, legals o reglamentaris, que s'han tingut en compte per a atorgar-la, així com qualsevol altra causa que ho justifique degudament i motivadament. En particular, la caducitat dels permisos d'accés i connexió suposarà la ineficàcia de les autoritzacions que s'atorguen en esta resolució.  
  
De conformitat amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell, esta autorització s'atorga, sense perjudici de les concessions, autoritzacions, llicències i permisos, tant públics com privats, que haja d'obtindre el sol·licitant per a l'execució i posada en marxa de la instal·lació a la qual es referix esta resolució, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i deixa fora de perill els drets particulars.  
  
La resolució en qüestió no és definitiva en via administrativa i contra esta podrà interposar-se un recurs d'alçada davant de la Secretaria Autonòmica d'Indústria, Comerç i Consum en el termini d'un mes, comptat des de l'endemà de la seua notificació, d'acord amb el que s'establix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 22 de setembre de 2023. La direcció General d'Energia i Mines: Felipe Javier Carrasco Torres